ฟอลคอนฯทำประกันนักปั่น
ฟอลคอนฯ ตั้งเป้าเติบโตปีละ 15% หลังเปิดเออีซีลั่น 2 ปีลูกค้ารายย่อยเพิ่มเป็น 40%
16 ม.ค. 2558

ฟอลคอนฯ ตั้งเป้าเติบโตปีละ 15% หลังเปิดเออีซีลั่น 2 ปีลูกค้ารายย่อยเพิ่มเป็น 40%
นางโสภา กาญจนรินทร์ ประธานบริหาร บริษัท ฟอลคอนประกันภัย เปิดเผยว่า หลังเปิดเสรีประชาคมอาเซียน หรือเออีซี บริษัทตั้งเป้าจะเติบโตปีละ 15% เพื่อเพิ่มขนาดของธุรกิจ โดยจะมุ่งขยายตลาดลูกค้ารายย่อยเพิ่มขึ้นจากปัจจุบันมีสัดส่วน 30% ให้เป็น 40% ในอีก 2 ปีข้างหน้า เพื่อสร้างความสมดุลในการรับประกันภัยแต่ละประเภทไม่ให้มีกลุ่มใดกลุ่มหนึ่งมากเกินไป ปัจจุบันลูกค้าส่วนใหญ่เป็นลูกค้าเชิงพาณิชย์
สำหรับ 11 เดือนแรกของปี 2557 บริษัท ฟอลคอนประกันภัย มีเบี้ยรับโดยตรง 1,235.52 ล้านบาท เพิ่มขึ้น 4.48% จากงวดเดียวกันของปีก่อนมีจำนวนกรมธรรม์เพิ่มขึ้น 8.04% เป็น 1.23 ล้านราย เบี้ยเฉลี่ยต่อกรมธรรม์อยู่ที่ 8,040 บาท จากงวดเดียวกันของปีก่อนที่เบี้ยต่อกรมธรรม์อยู่ประมาณ 8,230 บาท
“จำนวนกรมธรรม์เพิ่มขึ้นมากเป็นผลมาจากการหันมาทำประกันภัยลูกค้ารายย่อยมากขึ้น ซึ่งเบี้ยลูกค้ารายย่อยต่อกรมธรรม์จะมีมูลค่าไม่สูงมาก ทำให้การเพิ่มของเบี้ยต่ำกว่าการเพิ่มของจำนวนกรมธรรม์ ส่วนสิ้นปีจะมีเบี้ยรวมเท่าไหร่นั้นอยู่ระหว่างการจัดทำงบบัญชี แต่คาดว่าน่าจะเติบโตประมาณ 5-6% ราวๆ นี้ จากปี 2556 ที่มีเบี้ยรับรวม 1,400 กว่าล้านบาท คงจะโตต่ำกว่าเป้าหมาย ซึ่งต้นปีเราวางไว้ว่าจะมีเบี้ยรับรวม 1,700 ล้านบาท” นางโสภา กล่าว
นางโสภา กล่าวว่า ในปี 2558 บริษัทยังคงเน้นการออกสินค้าที่สอดคล้องไปกับไลฟ์สไตล์ของลูกค้าคนรุ่นใหม่ที่ยังไม่มีขายในตลาด ตามสโลแกนของบริษัทที่จะเน้นความแตกต่าง และยังคงขยายฐานลูกค้ารายย่อยที่เป็นประกันอุบัติเหตุส่วนบุคคลเพิ่มขึ้น จากปัจจุบันเบี้ยส่วนใหญ่จะเป็นประกันภัยทรัพย์สินและประกันอัคคีภัย
ล่าสุด บริษัทได้รุกตลาดประกันจักรยานด้วยการออกสินค้าชื่อ ไอไบค์ รายแรกและครั้งแรกในประเทศไทย เพื่อจับกลุ่มผู้ใช้จักรยานทั่วประเทศ 2.25 ล้านคน โดยในจำนวนนี้มีผู้ใช้จักรยานเพื่อการเดินทางท่องเที่ยว 2.6 แสนคน และมีแนวโน้มเพิ่มขึ้นอย่างต่อเนื่อง
ทั้งนี้ จะให้ความคุ้มครองชีวิตและทรัพย์สินของผู้ปั่นจากการเกิดอุบัติเหตุ และคุ้มครองชีวิตและทรัพย์สินบุคคลภายนอก คุ้มครองรถหาย โดยรับประกันจักรยานที่มีมูลค่า 1 หมื่น-5 แสนบาท อายุผู้ขับขี่ 15-65 ปี เบี้ยเริ่มต้น 750 บาท/ปี ความคุ้มครองเริ่มตั้งแต่ 2-6 แสนบาท
“เบี้ยเฉลี่ยจะอยู่ประมาณ 5-6% ของทุนประกันภัย ซึ่งเราตั้งเป้าหมายว่าจะมีลูกค้าทำประกันกับเราในอีก 2 ปีข้างหน้า 3 หมื่นคน เบี้ยประกันประมาณ 75 ล้านบาท ส่วนค่าสินไหมคาดว่าจะอยู่ประมาณ 60%” นางโสภา กล่าว
น.ส.พัชนี ศรีสุขวัฒนา ผู้อำนวยการฝ่ายประกันภัยธุรกิจรายย่อย บริษัท ฟอลคอนประกันภัย กล่าวว่า ในช่วง 2 ปีที่ผ่านมาบริษัทได้ออกประกันอุบัติเหตุส่วนบุคคลสำหรับคนรักกีฬา โดยออกสินค้าไปแล้ว 3 แบบ คือ ไอแชมเปี้ยนส์ ที่เป็นประกันอุบัติเหตุส่วนบุคคลเคลมได้ 2 เท่า ถ้าเกิดอุบัติเหตุจากการเล่นกีฬา ไอเอ็กซ์ตรีม จับกลุ่มนักกีฬาผาดโผน เช่น การดำน้ำ ปีนเขา และไอกอล์ฟเฟอร์ ที่จะให้ความคุ้มครองนักกีฬากอล์ฟ รวมทั้งอุปกรณ์ ซึ่งไอไบค์เป็นแบบที่สี่
“ลูกค้าที่เข้ามาทำประกันภัยทั้งสามแบบนี้มีประมาณกว่า 5,000 ราย เบี้ยประกันรวมประมาณ 100 ล้านบาท ถือว่ากระแสตอบรับดี เพราะคนหันมาใส่ใจด้านสุขภาพด้วยการเล่นกีฬามากขึ้น แต่เบี้ยประกันภัยถือว่ายังน้อยมาก ยังไม่มีนัยสำคัญอะไร แต่ถือว่าเป็นแนวโน้มที่ดีและเราภูมิใจที่เป็นผู้นำในการออกประกันภัยที่เจาะกลุ่มตลาดนักกีฬา ซึ่งเราเป็นผู้นำอยู่ในตลาดนี้” น.ส.พัชนี กล่าว